《论俗十二首》
宋代·刘子翚

故园丧乱余，归来复何有。
邻人虽喜在，忧悴成老叟。
为言寇来时，白刃穿田亩。
惊忙不知路，夜踏人尸走。
屋庐成飞烟，囊橐无暇取。
匹夫快恩仇，王法谁为守。
艰难历冬夏，迁徙遍林薮。
深虞逻寇知，儿啼扼其口。
树皮为衣裳，树根作粮糗。
还家生理尽，黑瘦面如狗。
语翁翁勿悲，祸福较长久。
东家红巾郎，长大好身手。
荒荒战场中，头白骨先朽。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。